Waarskuwing vir terreuraanvalle in SA uitgereikArgieffoto Terroriste verbonde aan die Islamitiese Staat (Isis) kan “waarskynlik” aanvalle in Suid-Afrika uitvoer. Dít is volgens buitelandse reiswaarskuwings wat op die Verenigde Koninkryk (VK) se webwerf geplaas is. In dié waarskuwing noem die Britse regering ekstremiste verbonde aan Daesh, voorheen bekend as Isis, as die hoofbedreiging. Die “terreur-afdeling” op die webwerf is dié week bygewerk ná twee Britse burgers glo vroeër vandeesmaand in Vryheid in KwaZulu-Natal ontvoer is. Die Valke stel tans ondersoek in of die paar se verdwyning met terreur verband hou. Volgens die verklaring wat verskeie nuusberigte aanhaal, het verskeie Suid-Afrikaanse burgers na Sirië, Irak en Libië gereis en is dié reisigers glo veiligheidsrisiko’s wanneer hulle terugkeer. “Daar is ook ŉ bedreiging van mense wat glo deur terreurgroepe, onder wie Daesh, geïnspireer is om sogenaamde ‘alleen-aanvalle’ op openbare plekke, waaronder waar buitelanders bymekaarkom, uit te voer.” Die Britse regering het gewaarsku dat aanvalle lukraak in winkelsentrums in groot stede kan plaasvind. “Die Suid-Afrikaanse owerhede het suksesvol daarin geslaag om verskeie beplande aanvalle in die wiele te ry, asook talle inhegtenisnemings wat verband hou met terreur-oortredings uitgevoer. Dit sluit in beweerde planne om Joodse teikens en westelike diplomatieke missies aan te val,” lui die verklaring. “Die Suid-Afrikaanse owerhede het ook geslaagd opgetree teen regse ekstremiste.” Kapt. Lloyd Ramovha, woordvoerder van die Valke, het vroeër aan Maroela Media gesê twee verdagtes is in hegtenis geneem in verband met die paartjie se verdwyning. Sayfydeen Aslam del Vecchio (38) en Fatima Patel (27) het Maandag vlugtig in die landdroshof op Vryheid verskyn. Del Vecchio en Patel word aangekla van ontvoering, brandstigting en moontlik ook van terreur. Hulle sal na verwagting volgende week weer in die Vryheid-landdroshof verskyn.